จักรพรรดิจิมมุ

thumb|สุสานหลวงของจักรพรรดิจิมมุ

**จักรพรรดิจิมมุ** () พระนาม **คามูยามาโตะ อิวาเรบิโกะ** เป็นจักรพรรดิองค์แรกในตำนานของญี่ปุ่นตามบันทึกนิฮงโชกิและโคจิกิ การเสด็จขึ้นครองราชย์ของพระองค์ถูกบันทึกไว้ว่าเกิดขึ้นใน 660 ปีก่อนคริสตกาล ตามตำนานญี่ปุ่น จักรพรรดิจิมมุเป็นผู้สืบเชื้อสายจากเทพีแห่งดวงอาทิตย์ อามาเตราซุ ผ่านทางหลานชายคือนินิงิ โนะ มิโกโตะ อีกทั้งยังเป็นผู้สืบเชื้อสายจากเทพแห่งพายุซูซาโนโอะด้วยเช่นกัน พระองค์เริ่มต้นภารกิจทางทหารจากแคว้นฮิวงะ ใกล้ทะเลเซโตะใน จากนั้นได้ยึดครองแคว้นยามาโตะ และสถาปนาให้เป็นศูนย์กลางอำนาจของพระองค์ ในญี่ปุ่นยุคใหม่ วันที่ 11 กุมภาพันธ์ได้รับการกำหนดให้เป็นวันชาติ เพื่อระลึกถึงการขึ้นครองราชย์ของจักรพรรดิจิมมุ

ไม่มีหลักฐานทางประวัติศาสตร์ที่ยืนยันการมีอยู่จริงของจักรพรรดิจิมมุ และนักวิชาการสมัยใหม่ส่วนใหญ่จึงถือว่าพระองค์เป็นบุคคลในตำนาน

## พระนามและพระอิสริยยศ
จักรพรรดิจิมมุได้รับการกล่าวถึงในโคจิกิ (ค.ศ. 712) และนิฮงโชกิ (ค.ศ. 721) ว่าเป็นผู้ปกครองพระองค์แรกของญี่ปุ่น พงศาวดารนิฮงโชกิระบุว่าจักรพรรดิจิมมุครองราชย์ระหว่าง 660 ถึง 585 ปีก่อนคริสตกาล ในรัชสมัยจักรพรรดิคัมมุ (ค.ศ. 737–806) นักวิชาการในศตวรรษที่ 8 ชื่อ โอมิ โนะ มิฟุเนะ ได้กำหนดพระอิสริยยศ 'เท็นโน' (天皇; แปลว่า 'ผู้ปกครองแห่งสวรรค์') ซึ่งเป็นสัญลักษณ์แห่งอำนาจในญี่ปุ่นให้แก่ผู้ปกครองก่อนหน้าจักรพรรดิโอจิง และเชื่อมโยงกับตำแหน่ง 'เทียนตี้' (天帝) หรือจักรพรรดิของจีน นอกจากนี้ โอมิ โนะ มิฟุเนะ ยังได้ตั้งชื่อให้ผู้ปกครองหลายพระองค์ รวมถึงจักรพรรดิจิมมุ หลังจากที่พระองค์สิ้นพระชนม์แล้ว

## นิรุกติศาสตร์
ตำนานโคจิกิกล่าวไว้อีกว่าจักรพรรดิจิมมุเสด็จสวรรคตเมื่อพระชนมพรรษา 126 พรรษาซึ่งพระนาม "จิมมุ" นี้เอง ถูกเรียกขานภายหลังพระองค์สวรรคตเป็นนามที่บุคคลในรุ่นต่อมาใช้เรียกปฐมจักรพรรดิซึ่งมีความหมายที่แท้จริง คือ "เทพผู้ทรงฤทธิ์" หรือ "พระเจ้านักรบ" 

## ตำนาน
### การมีตัวตน
นักวิชาการสมัยใหม่ได้ตั้งคำถามถึงการมีตัวตนอยู่จริงของจักรพรรดิญี่ปุ่น 9 พระองค์แรก ซึ่งจักรพรรดิซูจิง จักรพรรดิองค์ที่ 10 เป็นจักรพรรดิองค์แรกที่พิสูจน์ได้ว่ามีตัวตนอยู่จริงในศตวรรษที่สามหรือสี่ ทั้งนี้ในยุคประวัติศาสตร์ ส่วนใหญ่ได้ยอมรับว่า เป็นไปได้น้อยมากว่าหลงเหลือบันทึกใด ๆ ถึงการมีตัวตนของจักรพรรดิ 9 พระองค์แรก นักโบราณคดีและนักประวัติศาสตร์ได้ถือว่า จักรพรรดิ 9 พระองค์แรกนี้ เป็นจักรพรรดิในตำนาน คติชนญี่ปุ่นเชื่อว่า ยุคสมัยก่อนจักรพรรดิจิมมุ เป็นยุคของพระเจ้า

### ตำนานของชินโต
ตามความเชื่อของชินโต มีอยู่ว่า จักรพรรดิจิมมุสืบเชื้อสายมาจากจันทรเทพ *[[สึกูโยมิ]]* และ สุริยะเทพี *[[อามาเตราซุ]]* ซึ่งทั้งสองมีโอรสนาม *อาเมะ โนะ โอชิโฮมิมิ* ซึ่งโอรสองค์นี้ก็มีโอรสอีก นาม *นินิงิ*' สุริยเทพีจึงส่งนินิงิ โนะ มิโกโตะไปยังเกาะญี่ปุ่นซึ่งที่สุดเขาก็ได้แต่งงานกับ *ธิดาโคโนฮานะ ซากูระ* และมีโอรส 3 องค์ หนึ่งในเหล่าโอรสนั้นมีนามว่า *อิเกโฮโฮเดมิ* หรืออีกนามคือ *ยามาซาชิ ฮิโกะ* เขาแต่งงานกับ *ธิดาโทโยตามะ* ธิดาในเทพรีวจิง เทพเจ้าแห่งผืนนที ทั้งสองมีโอรสองค์เดียว นาม *ฮิโกนางิซะ ทาเกอูงายะ ฟูกิอาเอซุ* โอรสองค์นี้ถูกทอดทิ้งจากบิดาและมารดาตั้งแต่เกิดเขาจึงติดตาม *ธิดาทามาโยริ* น้องสาวของมารดาของเขา ซึ่งในที่สุดพวกเขาก็แต่งงานกันและมีโอรสสี่องค์ ซึ่งโอรสสุดท้องนี้มีนามว่า *คามูยามาโตะ อิวาเรบิโกะ*  หรือก็คือ จักรพรรดิจิมมุ 

### การอพยพของจิมมุ
280px|left|thumb|จิมมุเห็นนกศักดิ์สิทธิ์บินผ่านในขณะที่พวกเขากำลังเดินทางไปทางตะวันออก
ตำนานโคจิกิและนิฮนโชกิบันทึกว่า บรรดาพี่น้องจิมมุเกิดในทากาชิโอะทางตอนใต้ของคีวชู (จังหวัดมิยาซากิในปัจจุบัน) ได้ตัดสินใจที่จะอพยพไปทางทิศตะวันออก จากภูมิประเทศที่ไม่เหมาะสมแก่การตั้งอาณาจักรพี่ชายของจิมมุ *อิตสึเซะ โนะ มิโกโตะ* ได้พาตระกูลอพยพไปทางตะวันออกผ่านทะเลในเซโตะ ด้วยความช่วยเหลือของประมุขท้องถิ่น นาม *ซาโอะ เน็ตสึฮิโกะ* เมื่อพวกเขามาถึงนานิวะ (โอซากะในปัจจุบัน) ณ ที่นั่น พวกเขาก็ได้พบกับประมุขท้องถิ่น นาม *นางาซูเนฮิโกะ* พวกเขาได้รบกับนางาซูเนฮิโกะ ในการรบนั้นทำให้อิตสึเซะตายในการรบ 

จิมมุตระหนักว่า การที่พวกเขาพ่ายแพ้นั้น มาจากพวกเขารบไปทางทิศตะวันออกซึ่งเข้าหาพระอาทิตย์ ดังนั้นแล้ว เขาจึงตัดสินใจย้ายมาอยู่ทางด้านตะวันออกของคาบสมุทรคิอิ เพื่อที่จะรบไปทางตะวันตก พวกเขาก็มาถึงคูมาโนะ จากการนำพาของอีกาสามขานามว่า *ยาตางาราซุ* พวกเขาเดินทางต่อไปยังยามาโตะ ณ ที่นั่น พวกเขาได้รบกับนางาซูเนฮิโกะอีกครั้ง และได้รับชัยชนะ

ในยามาโตะ มีบุคคลนาม *นิงิฮายาฮิ โนะ มิโกโตะ* เป็นผู้สืบเชื้อสายมาจากเทพใน *[[ทากามางาฮาระ]]* ดินแดนแห่งเทพ เดิมเขาถูกพิทักษ์โดยนางาซูเนฮิโกะ แต่เมื่อนิงิฮายาฮิได้พบกับจิมมุแล้ว เขายอมรับในตัวของจิมมุ ณ จุดนี้เอง ทำให้จิมมุกล่าวว่าจะขึ้นครองบัลลังก์แห่งญี่ปุ่น

## สายโลหิต



## แผนผัง

## อ้างอิง

จิมมุ
หมวดหมู่:คติชนญี่ปุ่น
หมวดหมู่:บุคลาธิษฐานประจำชาติ
หมวดหมู่:บุคคลในศตวรรษที่ 8 ก่อนคริสตกาล

หมวดหมู่:บุคคลที่เสียชีวิตในทศวรรษ 580 ก่อนคริสตกาล
หมวดหมู่:พระมหากษัตริย์ผู้ทรงก่อตั้ง